b'\n_START_ARTICLE_\nPaul Klee\n_START_SECTION_\nMusiikkia ja taidetta\n_START_PARAGRAPH_\nKlee syntyi M\xc3\xbcnchenbuchseessa l\xc3\xa4hell\xc3\xa4 Berni\xc3\xa4 Sveitsiss\xc3\xa4. H\xc3\xa4nen is\xc3\xa4ns\xc3\xa4 oli musiikinopettaja ja \xc3\xa4iti sveitsil\xc3\xa4inen laulaja. Sveitsin lain mukaan Klee sai automaattisesti Saksan kansalaisuuden is\xc3\xa4ns\xc3\xa4 mukaan._NEWLINE_Lapsena Klee osoitti musikaalista lahjakkuutta, ja h\xc3\xa4nen vanhempansa toivoivat h\xc3\xa4nest\xc3\xa4 viulistia. Aikuistuessaan h\xc3\xa4n p\xc3\xa4\xc3\xa4tti kuitenkin valita ammatikseen kuvataiteen, ja musiikki j\xc3\xa4i t\xc3\xa4rke\xc3\xa4n harrastuksen asemaan. Klee aloitti taideopintonsa M\xc3\xbcnchenin taideakatemiassa vuonna 1898, jolloin h\xc3\xa4n alkoi pit\xc3\xa4\xc3\xa4 p\xc3\xa4iv\xc3\xa4kirjaa vuoteen 1918 asti. H\xc3\xa4nest\xc3\xa4 kehittyi v\xc3\xa4hitellen taitava ja kekseli\xc3\xa4s piirt\xc3\xa4j\xc3\xa4. \xc3\x96ljyv\xc3\xa4ritekniikka aiheutti h\xc3\xa4nelle pitk\xc3\xa4\xc3\xa4n p\xc3\xa4\xc3\xa4nvaivaa. My\xc3\xb6s v\xc3\xa4rienk\xc3\xa4ytt\xc3\xb6 oli pitk\xc3\xa4\xc3\xa4n varovaista._NEWLINE_Klee matkusti opintomatkalle Italiaan vuosina 1901\xe2\x80\x931902. Palatessaan Berniin h\xc3\xa4n toimi konserttiviulistina. Vuonna 1905 h\xc3\xa4n vieraili Pariisissa yhdess\xc3\xa4 taidemaalari Louis Moillietin (1880\xe2\x80\x931962) ja kirjailija Hans Bloeschin (1878\xe2\x80\x931945) kanssa._NEWLINE_Klee avioitui vuonna 1906 pianisti Lily Stumpfin (1876\xe2\x80\x931946) kanssa, ja vuonna 1907 heille syntyi poika Felix (1907\xe2\x80\x931990). Klee ryhtyi koti-is\xc3\xa4ksi yritt\xc3\xa4en samalla my\xc3\xb6s sinnikk\xc3\xa4\xc3\xa4sti kehitty\xc3\xa4 taiteilijana. Vuonna 1910 pidettiin Kleen ensimm\xc3\xa4inen yksityisn\xc3\xa4yttely Berniss\xc3\xa4, ja se kiersi kolmessa muussa Sveitsin kaupungissa. Vuonna 1911 Klee alkoi luetteloida ty\xc3\xb6ns\xc3\xa4 ja perusti taiteilijoiden yhteistoimintaj\xc3\xa4rjest\xc3\xb6n Seman. Klee tapasi taiteilijat August Macken, Franz Marcin, Alexei von Jawlenskyn, Gabriele M\xc3\xbcnterin ja Wassily Kandinskyn._NEWLINE_Tuona talvena h\xc3\xa4n liittyi Der Blaue Reiter taiteilijaryhm\xc3\xa4n julkaisun toimituskuntaan. H\xc3\xa4nen grafiikan vedoksiaan hyv\xc3\xa4ksyttiin \xe2\x80\x9dDer Blaue Reiterin\xe2\x80\x9d n\xc3\xa4yttelyyn vuonna 1912. Samana vuonna h\xc3\xa4n matkusti Pariisiin ja n\xc3\xa4ki kubistista taidetta, sek\xc3\xa4 Robert Delaunayn abstrakteja v\xc3\xa4risommitelmia. Seuraavana vuonna h\xc3\xa4n sai teht\xc3\xa4v\xc3\xa4kseen k\xc3\xa4\xc3\xa4nt\xc3\xa4\xc3\xa4 Delunayn esseen "Valo" saksaksi Kleen omaksuessa sen esitt\xc3\xa4mi\xc3\xa4 ajatuksia taiteessaan._NEWLINE_Kleen taiteilijauran k\xc3\xa4\xc3\xa4nnekohta oli matka Tunisiaan kev\xc3\xa4\xc3\xa4ll\xc3\xa4 1914 August Macken kanssa. Etel\xc3\xa4n auringossa Klee l\xc3\xb6ysi etsim\xc3\xa4ns\xc3\xa4 v\xc3\xa4rimaailman. H\xc3\xa4n kirjoitti p\xc3\xa4iv\xc3\xa4kirjaansa \xe2\x80\x9dV\xc3\xa4ri on ottanut minut valtaansa... T\xc3\xa4n\xc3\xa4 onnellisena hetken\xc3\xa4 v\xc3\xa4ri ja min\xc3\xa4 olemme yht\xc3\xa4. Olen taidemaalari.\xe2\x80\x9d_NEWLINE_Ensimm\xc3\xa4inen maailmansota olisi voinut katkaista Kleen lupaavan taiteilijauran, mutta h\xc3\xa4nt\xc3\xa4 ei kuitenkaan l\xc3\xa4hetetty rintamalle. Klee siirrettiin tammikuussa 1917 hallinnollisiin teht\xc3\xa4viin Gersthofeniin, jossa h\xc3\xa4n saattoi maalata vapaa-aikanaan. H\xc3\xa4nen taiteensa myi hyvin ja h\xc3\xa4nt\xc3\xa4 pidettiin jo tuolloin er\xc3\xa4\xc3\xa4n\xc3\xa4 Saksan parhaimmista taiteilijoista. Klee kotiutettiin vuonna 1918._NEWLINE_Sodan j\xc3\xa4lkeen taidekauppias Hans Goltz sai yksinoikeuden myyd\xc3\xa4 Kleen t\xc3\xb6it\xc3\xa4. Kleen teokset myiv\xc3\xa4t hyvin, ja Goltz j\xc3\xa4rjesti vuonna 1920 retrospektiivisen n\xc3\xa4yttelyn Kleen 362 teoksesta. N\xc3\xa4yttelyn yhteydess\xc3\xa4 julkaistiin kaksi monografiaa, joissa on my\xc3\xb6s Paul Kleen p\xc3\xa4iv\xc3\xa4kirjamerkint\xc3\xb6j\xc3\xa4.\n_START_SECTION_\nBauhausin opettajana\n_START_PARAGRAPH_\nVuonna 1921 Klee aloitti opetusty\xc3\xb6ns\xc3\xa4 Bauhaus-taidekoulussa Weimarissa kirjansidontaty\xc3\xb6pajan opettajana. Seuraavana vuonna h\xc3\xa4net nimitettiin my\xc3\xb6s metallity\xc3\xb6pajan ja v\xc3\xa4rilasity\xc3\xb6pajan opettajaksi. H\xc3\xa4n yst\xc3\xa4vystyi uudestaan Kandinskyn kanssa h\xc3\xa4nenkin alettua opettamaan Bauhausissa. Vuonna 1923 270 Kleen teosta oli esill\xc3\xa4 Berliiniss\xc3\xa4. Kleen ensimm\xc3\xa4inen n\xc3\xa4yttely Yhdysvalloissa oli vuonna 1924, jossa h\xc3\xa4n piti luennon modernista taiteesta. Luento julkaistiin my\xc3\xb6hemmin kirjana._NEWLINE_Opettajan ja taiteilijan roolien yhdist\xc3\xa4minen oli toisinaan ongelmallista, mutta toisaalta Klee arvosti Bauhausin virikkeellist\xc3\xa4 ja luovaa ilmapiiri\xc3\xa4. Vuonna 1925 Bauhaus muutti Weimarista Dessauhun. Klee julkaisi Pedagogisen luonnoskirjansa. Surrealistit ylistiv\xc3\xa4t h\xc3\xa4nen ensimm\xc3\xa4ist\xc3\xa4 n\xc3\xa4yttely\xc3\xa4\xc3\xa4n Pariisissa._NEWLINE_Perhe muutti asumaan vuonna 1925 Walter Gropiuksen suunnittelemaan paritaloon Dessaussa, jonka se jakoi Kandinskyn pariskunnan kanssa. Klee matkusti Egyptiin loppuvuodesta 1928. Kleell\xc3\xa4 on vuonna 1930 yksityisn\xc3\xa4yttely New Yorkin Museum of Modern Artissa. Seuraavana vuonna Klee erosi Bauhausista, koska h\xc3\xa4nest\xc3\xa4 oli yh\xc3\xa4 vaikeampaa yhdist\xc3\xa4\xc3\xa4 opettajan ty\xc3\xb6t\xc3\xa4 taiteilijan ty\xc3\xb6h\xc3\xb6n. Syksyll\xc3\xa4 h\xc3\xa4n jatkoi kuitenkin opettajana D\xc3\xbcsseldorfin taideakatemiassa, joka tarjosi h\xc3\xa4nelle joustavammat ty\xc3\xb6ajat kuin Bauhaus._NEWLINE_Adolf Hitlerin valtaantulo tammikuussa 1933 johti l\xc3\xa4hes v\xc3\xa4litt\xc3\xb6m\xc3\xa4sti Kleen irtisanomiseen D\xc3\xbcsseldorfin taideakatemiasta. Natsi-Saksa ei suvainnut modernia eik\xc3\xa4 kokeilevaa taidetta, vaan luokitteli Kleen tuotannon \xe2\x80\x9drappiotaiteeksi\xe2\x80\x9d ja \xe2\x80\x9dsairaan mielen tuotoksiksi\xe2\x80\x9d. My\xc3\xb6s Paul Kleen toiminta taiteilijana kiellettiin. H\xc3\xa4nen teoksistaan 102 takavarikoitiin Saksan museoista. Klee muutti joulukuussa 1933 Saksasta synnyinmaahansa Sveitsiin. Perhe asettui asumaan Berniin.\n_START_SECTION_\nViimeiset vuodet\n_START_PARAGRAPH_\nKleen viimeiset vuodet olivat piinallisia, sill\xc3\xa4 h\xc3\xa4n sairasti kivuliasta ihotautia sklerodermaa. Sen er\xc3\xa4s oire oli nielemisen vaikeus. Kleen kansainv\xc3\xa4linen maine alkoi kuitenkin olla jo suuri, ja muun muassa Picasso kunnioitti h\xc3\xa4nt\xc3\xa4 vierailulla vuonna 1937. Samana vuonna Paul Kleen takavarikoituja teoksia oli esill\xc3\xa4 "Rappiotaiteen n\xc3\xa4yttelyss\xc3\xa4" M\xc3\xbcncheniss\xc3\xa4._NEWLINE_Vuonna 1938 Kleen maalauksiin ilmestyi salaper\xc3\xa4isi\xc3\xa4, synkki\xc3\xa4 merkkej\xc3\xa4. Seuraavana vuonna h\xc3\xa4n loi sarjan enkelien kuvia._NEWLINE_Vuonna 1940 Kleen is\xc3\xa4 kuoli ja Paul Klee kuoli skleroderman seurauksena. H\xc3\xa4n toivoi viimeisin\xc3\xa4 vuosinaan saavansa Sveitsin kansalaisuuden. Sveitsin valtio suhtautui kuitenkin ep\xc3\xa4luuloisesti Saksasta paenneisiin taiteilijoihin, sill\xc3\xa4 heit\xc3\xa4 pidettiin ep\xc3\xa4ilytt\xc3\xa4v\xc3\xa4n vasemmistolaisina. Niinp\xc3\xa4 Kleen kansalaisuushakemusta k\xc3\xa4siteltiin hitaasti, ja kun viranomaiset olivat vihdoin valmiita my\xc3\xb6nt\xc3\xa4m\xc3\xa4\xc3\xa4n kansalaisuuden, Klee oli jo kuollut.\n_START_SECTION_\nTaide\n_START_PARAGRAPH_\nKleen taidetta on vaikea luokitella mihink\xc3\xa4\xc3\xa4n tyylisuuntaan kuuluvaksi. Se sis\xc3\xa4lt\xc3\xa4\xc3\xa4 aineksia muun muassa kubismista, surrealismista ja naivismista. Teosten aiheet tuntuvat olevan per\xc3\xa4isin vaihtoehtoisesta todellisuudesta, jossa suunnistetaan salaper\xc3\xa4isten symbolien avulla. Joskus h\xc3\xa4nen aiheensa ovat t\xc3\xa4ysin abstrakteja, mutta useimmiten h\xc3\xa4n liikkuu jossain abstraktin ja esitt\xc3\xa4v\xc3\xa4n taiteen v\xc3\xa4limaastossa. Klee tarjoaa s\xc3\xa4\xc3\xa4steli\xc3\xa4\xc3\xa4sti kiinnekohtia todellisuuteen ja j\xc3\xa4tt\xc3\xa4\xc3\xa4 paljon katsojan mielikuvituksen varaan._NEWLINE_Kooltaan teokset ovat usein varsin pieni\xc3\xa4, ja niiden luomiseen on k\xc3\xa4ytetty vaihtelevasti \xc3\xb6ljyv\xc3\xa4rej\xc3\xa4, vesiv\xc3\xa4rej\xc3\xa4 ja mustetta. Klee oli my\xc3\xb6s erinomainen piirt\xc3\xa4j\xc3\xa4, joka saattoi muutamalla viivalla luoda nokkelia ja humoristisia kuvia._NEWLINE_Lasten piirustukset olivat merkitt\xc3\xa4v\xc3\xa4 innoituksen l\xc3\xa4hde Kleelle. H\xc3\xa4n sanoi kadehtivansa lasten kyky\xc3\xa4 tulkita ennakkoluulottomasti ymp\xc3\xa4rill\xc3\xa4\xc3\xa4n n\xc3\xa4kyvi\xc3\xa4 asioita. My\xc3\xb6s musiikki innosti h\xc3\xa4nt\xc3\xa4. Voi sanoa, ett\xc3\xa4 monet Kleen teokset ovat v\xc3\xa4reiksi muutettua musiikkia._NEWLINE_Kleell\xc3\xa4 oli my\xc3\xb6s kirjallisia kykyj\xc3\xa4. H\xc3\xa4n kirjoitti taideteoreettisia tutkielmia ja antoi teoksilleen runollisia nimi\xc3\xa4, kuten Pohjoisen mets\xc3\xa4n jumala ja Muinainen \xc3\xa4\xc3\xa4ni. Teosten nimill\xc3\xa4 on keskeinen osuus Kleen taiteessa, sill\xc3\xa4 ne vihjaavat katsojalle niiden tarkoituksesta. Tosin Klee my\xc3\xb6s v\xc3\xa4itti, ett\xc3\xa4 h\xc3\xa4nen ajatuksiaan ei voi ymm\xc3\xa4rt\xc3\xa4\xc3\xa4 t\xc3\xa4ss\xc3\xa4 maailmassa, vaan ainoastaan n\xc3\xa4kym\xc3\xa4tt\xc3\xb6m\xc3\xa4ss\xc3\xa4, tuonpuoleisessa ulottuvuudessa. Bauhausin opiskelijat nimittiv\xc3\xa4t h\xc3\xa4nt\xc3\xa4 \xe2\x80\x9dBauhausin Buddhaksi\xe2\x80\x9d._NEWLINE_Kleen my\xc3\xb6h\xc3\xa4isess\xc3\xa4 1930-luvun tuotannossa on n\xc3\xa4ht\xc3\xa4viss\xc3\xa4 aikaisempaa synkempi\xc3\xa4 s\xc3\xa4vyj\xc3\xa4. Saksan poliittinen tilanne ja taiteilijan sairaus vaikuttivat aihevalintoihin ja tyyliin. Erityinen tunnusmerkki tuon ajan teoksille on paksujen mustien \xc3\xa4\xc3\xa4riviivojen runsaus.\n_START_SECTION_\nTuotanto\n_START_PARAGRAPH_\nPaul Klee alkoi kirjata jokaisen ty\xc3\xb6ns\xc3\xa4 j\xc3\xa4rjestelm\xc3\xa4lliseen luetteloon vuodesta 1911 alkaen, palaten kolmi- tai nelivuotiaana tekemiins\xc3\xa4 piirustuksiin. Kuolemaansa saakka h\xc3\xa4n luetteloi l\xc3\xa4hes kaikki tekem\xc3\xa4ns\xc3\xa4 ty\xc3\xb6t, numeroiden ne ja yhdist\xc3\xa4en ne tekovuoteen. Berniss\xc3\xa4 valmistettu cataloque raisonn\xc3\xa9, Paul Kleen tuotannon kattava luettelo sis\xc3\xa4lt\xc3\xa4\xc3\xa4 yhdeks\xc3\xa4n osaa ja siin\xc3\xa4 on yhteens\xc3\xa4 9 800 piirustusta, grafiikan vedosta, maalausta ja kuvitusta._NEWLINE_Kleen tuotantoon voi tutustua muun muassa Berniss\xc3\xa4 vuonna 2005 avatussa Paul Klee -keskuksessa (Zentrum Paul Klee). Rakennus on arkkitehti Renzo Pianon suunnittelema ja museon kokoelmaan kuuluu noin 4 000 Kleen teosta.'